Nog 2 Covid-19-sterftes in SA aangemeld(Foto: Timothy Bernard/ANA) Die aantal bevestigde Covid-19-gevalle in Suid-Afrika het tot 1 655 gestyg. Dit is 70 bykomende gevalle sedert die statistiek gister deur dr. Zweli Mkhize, minister van gesondheid, bekend gemaak is. Mkhize het Sondagaand in ŉ verklaring gesê daar is nog twee sterftes aangemeld weens Covid-19 en dat die dodetal nou op 11 staan. ŉ 82-jarige vrou is op 29 Maart in die hoësorgeenheid van ŉ hospitaal in die Wes-Kaap opgeneem. Haar simptome was koors, kortasemigheid, lyfseer, ŉ droë hoes en ŉ seer keel. Volgens Mkhize het die vrou ook aan diabetes, hipertensie en hoë cholesterol gely. Die ander slagoffer is ŉ 86-jarige man wat op 26 Maart in ŉ hospitaal in KwaZulu-Natal opgeneem is met longontsteking en respiratoriese nood. Hy het ‘n onderliggende toestand van chroniese obstruktiewe lugwegsiekte gehad, aldus Mhize. “Ons betuig ons innige meegevoel met die families van die oorledenes en wil graag die gesondheidswerkers wat hulle behandel het, bedank.” Meer as 700 gevalle van Covid-19 is nou al in Gauteng aangemeld terwyl die Noord-Kaap met agt die minste gevalle in die land het. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.